HU Az Európai Unió Hivatalos Lapja C 155/11

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 155/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„ORIEL SEA MINERALS”

EU-szám: IE-PDO-0005-01319 – 2015.2.26.

OFJ ( ) OEM ( X )

1. Elnevezés(ek)

„Oriel Sea Minerals”

2. Tagállam vagy harmadik ország

Írország

3. A mezőgazdasági termék vagy élelmiszer leírása

3.1. A termék típusa

2.6. osztály: Só

3.2. Az 1. pontban szereplő elnevezéssel jelölt termék leírása

Az „Oriel Sea Minerals” a Port Oriel-i öbölben (Clogherhead, Drogheda, Louth megye, Írország) folyadék formában kinyert koncentrált tengeri ásványi sók elnevezése. Az „Oriel Sea Minerals” a makro- és nyomelemek koncentrált elegye, amely egy tiszta (a kinyerés évszakától függően néha enyhén sárgás színű), enyhén viszkózus folyadék. Adalékanyagoktól mentes. Érintésre olajos állagú és érzetű, azonban nem tartalmaz olajakat. A tengeri ásványok viszkozitása 4,00–5,15 mPa.s között van 25 fokos hőmérsékleten, 50 rpm orsófordulatszám mellett (+/– 10 %). Koncentrált folyadék állaga miatt a legtöbb italban, gyümölcslében vagy sima vízben oldható, 1:100 és 1:1 000 közötti arányban (igénytől függően).

Folyékony formájának köszönhetően az ásványi anyagok és nyomelemek elemi ionizált – vagyis ligandumok (például szulfátok, citrátok, oxidok stb.) által még meg nem kötött – állapotban vannak. Az Oriel által alkalmazott eszközrendszer lehetővé teszi, hogy ezeket az ásványokat a tengerből kinyerjék és koncentrálják.

Az ásványi anyagoknak koncentrált állapotukban erőteljes ásványisó-íze van, azonban ha vízben, gyümölcslében vagy más üdítőitalban a megfelelő arányban feloldjuk, az ásványi anyagok eloszlanak, gyakorlatilag utóíz nélkül. Az „Oriel Sea Minerals” remek étrend-kiegészítő, amely tökéletes egyensúlyú és arányú ásványianyag-bevitelt biztosít víz vagy folyadék formában a szervezet számára, és ezáltal hatékonyabbá teszi a felszívódást és a tápanyagellátást.

Az „Oriel Sea Minerals” vizsgálati tanúsítványa. Az „Oriel Sea Minerals” értékei az alábbi táblázatban szereplő értékek +/- 10 %-ának felelnek meg.

Az „Oriel Sea Minerals” elemzése Vizsgálat: ICP/MS „Oriel Sea Minerals” ml/l H2O Víz Kevesebb mint 58 %(m/m) Mg Magnézium Kevesebb mint 60 ml/l Na Nátrium Kevesebb mint 23 ml/l K Kálium Kevesebb mint 20 ml/l B Bór Kevesebb mint 200 ml/l Ca Kalcium Kevesebb mint 70 ml/l Ni Nikkel Kevesebb mint 2,31 ml/l Cu Réz Kevesebb mint 1,45 ml/l Sr Stroncium Kevesebb mint 1,21 ml/l Mo Molibdén Kevesebb mint 0,50 ml/l Fe Vas Kevesebb mint 0,50 ml/l Zn Cink Kevesebb mint 0,50 ml/l Al Alumínium Kevesebb mint 0,50 ml/l Mn Mangán Kevesebb mint 0,23 ml/l Cd Kadmium Nyomokban Cr Króm Nyomokban Se Szelén Nyomokban Pb Ólom Nyomokban Co Kobalt Nyomokban Tl Tallium Nyomokban Be Berillium Nyomokban

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az Ír-tengerből természetes módon kitermelt tengeri ásványok.

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás és eljárás lépései:

A végtermék egységes minőségének biztosítása érdekében a kitermeléssel, párologtatással, szétválasztással és kristályosítással kapcsolatos valamennyi eljárást a meghatározott területen kell elvégezni, ellenőrzött és felülvizsgált körülmények között. Ez a következőket foglalja magában:

— A tengervíz szivattyúzása és szűrése a szűrőrendszeren keresztül.

— A tengeri só nagy részének kinyerése a sóoldat koncentrálását követően zárt túlnyomásos rendszerben.

— A tengeri ásványok koncentrálása magasnyomású rendszerben.

— A koncentrált tengeri ásványok összegyűjtése.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

Port Oriel, Clogherhead a mélytengeri szorosokba benyúló Clogher Head földnyelv északnyugati részén helyezkedik el. A konkrét körülhatárolt terület a Clogher Head déli csúcsától (é.sz. 53°47′42″, ny.h. 6°13′04″) a Dunany Point északi csúcsáig (é.sz. 53°51′41″, ny.h. 6°14′18″) terjed. 9,26 kilométernyi terület a Dundalk Bay-i élő kagyló osztályozott termelési területén húzódik (2013) (a Tengeri Halászati Védelmi Hatóság [The Sea Fisheries Protection Authority] területkódja: LH-DB-DB).

5. Kapcsolat a földrajzi területtel

A tengeri ásványok arányára, egyensúlyára, ízére és külsejére jellemző jegyek szorosan kapcsolódnak a termék származásához. Ahogy a termőföld és az időjárás befolyásolja a szőlőtermést, úgy befolyásolják az „Oriel Sea Minerals” tengeri ásványokat a mélytengeri áramlatok, a víz tisztasága, ásványianyag-tartalma és minősége, valamint az említett tulajdonságok kialakítására, megőrzésére és finomítására szolgáló folyamatok.

A tengeri sók kitermelése évszázadokra nyúlik vissza ebben a régióban. Az alábbi részlet a Louth megyei Archaelogical and Historical Journal című lapból származik. „1667. január 28-án Dungannon vikomt bérbe adott egy földterületet a middlesexi Chiswickből származó Cooke ezredesnek mint sótermelőnek Carlingforde városának közelében sótelep létrehozása céljából.” Port Oriel neve évszázadokon át egyet jelentett a gazdag halászati vizekkel, ahol a helyiek mélytengeri halakra halásznak közvetlenül a sziklákon és a kikötőben. A só a kifogott halnak fogyasztás, tárolás és a piacra szállítás céljából történő tartósításához szükséges alapvető hozzávalónak számított. (A Newry Street közelében az 1797. évi térképen szerepel egy sótelep, és a sókapukat/zsilipkapukat leíró helyi dokumentált tények is fennmaradtak.)

A Golf-áramlat Írország nyugati partja mellett halad el, majd amikor találkozik a Norvég-tenger hidegebb vizével, megkerüli az északi és északkeleti földnyelvet, és nyolc kilométerrel a Port Oriel-i öblön túl eléri a végpontját. Az áramlat ezen a ponton megszűnik, amikor találkozik a Boyne folyó (Írország második legnagyobb folyója) tengerbe ömlő masszív víztömegével.

Port Oriel a mélytengeri szorosokba közvetlenül benyúló Clogher Head földnyelv északnyugati részén helyezkedik el. A vizsgálatok szerint a szóban forgó vizek sótartalma hasonló az általában csak a mélytengeri vizekre jellemző sótartalomhoz. Ez a magas sótartalom a Golf-áramlat e területre jellemző szokatlan mélytengeri áramlatainak köszönhető. A Port Oriel vize egységesen 3,5–3,6 % sűrűségű, ami megegyezik a mélytengeri vizek sűrűségével.

Port Oriel vize az Ír Tengeri Intézet (The Marine Institute of Ireland) értékelése szerint sok éve kiváló nemzetközi minőségű, azaz a legtisztább tenger. A kagylófélék, rákok és homárok halászata virágzó tevékenység a Port Oriel-i öbölben és környékén, és a mészhéjú állatok bősége is hozzájárul a víz magas minőségéhez és ásványianyag-tartalmához. A szóban forgó térség valóban a Dundalk Bay-i élő kagyló osztályozott termelési területen (2014) belül található (területkódja: LH-DB-DB), amely a Tengeri Halászati Védelmi Hatóság (The Sea Fisheries Protection Authority) által kagylók és hüvelykagylók betakarítására kijelölt terület.

Az „Oriel Sea Minerals” tulajdonságai közvetlenül az adott földrajzi területen található szokatlan mélytengeri áramlatokhoz és az ilyen sekély vizekre általában nem jellemző magas ásványianyag-tartalomhoz kapcsolódnak, illetve a Golf-áramlat áramlatainak és az ár-apály mozgásoknak köszönhetők, amelyek Írország északi partját megkerülve a nagyobb dundalki öbölbe, majd a Port Oriel-i öbölbe érkeznek. Ezt a jó minőségű és magas ásványianyag-tartalmú vizet begyűjtik és finomítják az alkalmazott eljárás során, és addig nem kerül kapcsolatba levegővel, földdel vagy emberekkel, amíg nem lesz belőle koncentrált vegyületű, ásványi anyagokban gazdag só.

Összefoglalás:

Az előállított tengeri ásványok jellemzői a termék származásának köszönhetőek, és közvetlen kapcsolatban vannak a víz sótartalmával, minőségével és a vízben található ásványi anyagok sűrűségével. Ezeket tükrözi az „Oriel Sea Minerals” ásványianyag-tartalom aránya, egyensúlya, minősége és tisztasága.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.agriculture.gov.ie/gi/pdopgitsg-protectedfoodnames/products/

(1) HL L 343., 2012.12.14., 1. o.